80.

Den Europæiske Tilsynsførende ville foretrække, at Kommissionen på flere punkter ville være mere ambitiøs i forhold til at definere de næste skridt, og mener, at: — korrekt anvendelse og håndhævelse af de gældende europæiske retlige rammer for databeskyttelse ikke kun er påkrævet ved lov, men også ville være et væsentligt bidrag til at genskabe tilliden. Det gælder også de instrumenter, der regulerer internationale overførsler mellem EU og USA, inklusive de eksisterende safe harbour-principper. — Kommissionen bør huske på, at undtagelser eller begrænsninger i forbindelse med grundlæggende rettigheder, der er tilladt af hensyn til den nationale sikkerhed, kun er berettiget og tilladt, hvis de er strengt nødvendige, rimelige og i tråd med retspraksis ved Menneskerettighedsdomstolen og EU-Domstolen. — Den Europæiske Tilsynsførende er helt enig i, at en konsolidering og forbedring af EU-rammerne for databeskyttelse forudsætter hurtig vedtagelse af reformforslagene vedrørende databeskyttelse med tilstrækkelig substans for at skabe stærkere, mere effektiv og mere ensartet beskyttelse af personoplysninger og privatlivets fred inden for EU-rettens fulde anvendelsesområde. Dette ville også indeholde tilstrækkelig beskyttelse af data for det tilfælde, at de skulle bruges yderligere i forbindelse med retshåndhævelse og kompetencekonflikter. — safe harbour-principperne bør gennemgås og styrkes i overensstemmelse med Kommissionens linjer. Den Europæiske Tilsynsførende anbefaler at opstille strengere frister for disse handlinger, herunder tilstrækkelig opfølgning i tilfælde af eventuelle fejl og mangler. — sikringen af databeskyttelse, der gælder retshåndhævelsen mellem EU og USA, skal styrkes. De aktuelle forhandlinger om en »paraplyaftale« må ikke legitimere massive dataoverførsler, men skal ligge inden for de eksisterende rammer for databeskyttelse og resultatet af den aktuelle revisionsproces. Der bør i særdeleshed være effektive søgsmålsordninger tilgængelige for alle registrerede uanset nationalitet. Dette bør, når tiden er inde, også gælde eksisterende internationale aftaler, hvor dette er nødvendigt på basis af relevante overgangsbestemmelser. — Kommissionen bør støtte den amerikanske regerings og kongressens bestræbelser på at iværksætte en overordnet lov om privatlivets fred, med omfattende sikring og tilstrækkeligt tilsyn, i særdeleshed på områder, hvor der på nuværende tidspunkt mangler særlig beskyttelse af privatlivets fred. — de nuværende forhandlinger om vedtagelse af en TTIP ikke bør have negativ indflydelse på beskyttelsen af borgernes personoplysninger. Samtidig bør Kommissionen overveje at opstille et fælles mål for en gradvis udvikling mod større interoperabilitet i de retlige rammer for privatlivets fred og databeskyttelse, der er et mål, som USA kan bidrage til som nævnt ovenfor. — den internationale fremme af standarder for privatlivets fred bør omfatte: i. fremme af fuldstændig konsistens i nye internationale instrumenter med de europæiske rammer for databeskyttelse ii. fremme af tredjelandes adhæsion, og i særdeleshed USA's, til Europarådets konvention nr. 108 iii. støtte til vedtagelse af et internationalt instrument, der forudsætter respekt for standarderne for databeskyttelse i forbindelse med efterretninger. Dette kunne vedtages på FN-niveau på basis af artikel 17 i den internationale konvention om borgerlige og politiske rettigheder (ICCPR). — overvågningsaktiviteter til enhver tid bør skulle overholde retsstatsprincipperne samt nødvendigheds- og proportionalitetsprincippet i et demokratisk samfund. De retlige rammer bør derfor på alle relevante niveauer præciseres og om nødvendigt suppleres. Disse rammer bør omfatte hensigtsmæssige og tilstrækkeligt stærke tilsynsmekanismer. — EU's institutioner og alle relevante enheder i medlemsstaterne, som registeransvarlige, ligeledes er direkte ansvarlige for at sørge for en effektiv IT-sikkerhed. Dette indebærer, at der foretages en risikovurdering af datasikkerheden på passende niveau. Det forudsætter ligeledes en tilskyndelse til forskning i krypteringsmekanismer og større bevidsthed hos de registeransvarlige og borgerne om risiciene ved de produkter der sælges eller bruges, og det kræver, at udviklerne bruger konkrete konstruktionsmetoder for at undgå eller i det mindste reducere disse risici. EU bør lede uddannelsesinitiativer om sikkerheden ved databehandlingen på internettet.